**Ott Lumi** (sündinud 1. detsembril 1978 Tallinnas) on endine Eesti poliitik ning praegune suhtekorraldaja ja politoloog.

Lumi on arvatud Tallinna Ülikooli sajandi saja vilistlase hulka.

Elukäik
-------

Lumi sündis 1. detsembril 1978 Tallinnas. Ta lõpetas 1996. aastal Tallinna Saksa Gümnaasiumi asudes seejärel 1998–2000 tööle OÜ Arcturuses suhtekorraldajana ja omandades samaaegselt kõrgharidust. Oma õpingute ajal oli ta Tallinna Pedagoogikaülikooli üliõpilasesinduse juht.

2001. aastal suundus Lumi poliitikasse, olles üks Res Publica erakonna asutajaid. Alguses hoidis ta „äraostmatute" varju, kuid mängis olulist rolli erakonna ülesehitamisel. Aastal 2002 oli Lumi Res Publica Tallinna piirkonna projektijuht, 2002–2003 oli ta erakonna poliitiline sekretär. 2003. aastal asus Lumi tööle peaminister Juhan Partsi sisenõunikuna, kuid lahkus töökohalt sama aasta lõpus. Lumi oli Res Publica peasekretär 2003–2005 ja Isamaa ja Res Publica Liidu kaaspeasekretär 2006–2007. 2007. aasta valimistel valiti Lumi XI Riigikogu koosseisu, kuid ta lahkus parlamendist 2009. aastal ja IRL-ist 1. jaanuaril 2010, suundudes ettevõtlusse.

2005. aastal omandas Lumi kõrghariduse, kui lõpetas Tallinna Ülikooli magistrikraadi õppe haldusjuhtimise erialal. Pärast Tallinna Pedagoogikaülikooli ümberkorraldamist valiti ta Tallinna Ülikooli Kuratooriumi liikmeks. 2008. aastast asus Lumi läbima doktorantuuri, mille lõpetas 2022. aastal. Doktorantuuri ajal töötas ta 2008. aastast 2015. aastani avaliku poliitika lektorina Tallinna Ülikoolis ning ka tänapäeval on ta märgitud ülikoolis külalislektorina. 2014–2017 juhtis Lumi Tallinna Ülikooli Arengufondi nõukogu. 2022. aastal kaitses Lumi oma doktoritöö edukalt Tallinna Ülikoolis teemal "Eesti demokraatlike institutsioonide jätkusuutlikkuse allikad ja võimalikud kriisifaktorid – tõlgendused järeldemokraatia ja institutsionalismi teooriate prisma läbi" ja sai filosoofiadoktori kraadi riigi- ja poliitikateadustes. Tallinna Ülikooliga on ta veel seotud läbi Tallinna Ülikooli Kirjastuse, kus ta on väljaannete Biblioteca Politica teaduskolleegiumi liige.

2009. aastast on Lumi tegev suhtekorraldajana. Ta oli valitsussuhete ettevõtte Meta Advisory Group üks kaasasutaja ja partner ning tegutseb 2023. aasta seisuga jätkuvalt ettevõttes, nõustades valitsussuhete ja korporatiivkommunikatsiooni projekte.

Lumi on olnud aktiivne veel mitmes ühenduses. Aastatel 2012–2014 kuulus ta Eesti Turunduskommunikatsiooni Agentuuride Liidu juhatusse, aastatel 2012–2016 Eesti Korvpalliliidu juhatusse ja ta on olnud ka Eesti Lastevanemate Liidu liige.

Tunnustus
---------

* 2023 Tartu Ülikooli Tänutäht

Viited
------



1. ↑  "Ott Lumi: juhid, usk on sageli olulisem kui leib!". *Podcast.ee*. 07.12.2019.
2. ↑  Lumi, Ott (10.12.2017). "Ott Lumi: poliitilise kodusõja koreograafia". *ERR*.
3. ↑  "Sajandi vilistlased". *Tallinna Ülikool*. Vaadatud 01.06.2023.
4. ↑  "XV lend – 1995/96 õa". *Tallinna Saksa Gümnaasium*. Vaadatud 01.06.2023.
5. 1 2 3 4  "Ott Lumi: Riigikogu liige" (PDF). *RIigikogu Toimetised*. 2009.
6. 1 2  Maljukov, Monika (07.03.2023). "Ott Lumi: "Väga paljud inimesed arvasid, et Tallinna Ülikooli nimi on liig ambitsioonikas"". *Tallinna Ülikool*.
7. ↑  Jaagant, Urmas (02.06.2018). "„Murrame läbi!" Eesti poliitika pea peale pööranud erakond kaob minevikku". *Eesti Päevaleht*.
8. ↑  Koch, Tuuli (13.10.2009). "Vastuolud IRLis viisid erakonnast kaks tegijat". *Postimees*.
9. ↑  "Ott Lumi hakkab 10 000 euro eest koostama justiitsministeeriumi PR-strateegiat". *ERR*. 16.10.2019.
10. ↑  Kuus, Indrek (31.07.2018). "Liikumist Eesti 200 nõustab suhtekorraldaja Ott Lumi". *ERR*.
11. ↑  Männa, Krista (28.04.2005). "Homme koguneb esimest korda Tallinna Ülikooli kuratooriumi uus koosseis". *Tallinna Ülikool*.
12. 1 2 3  "Ott Lumi". *ETIS*. Vaadatud 31.05.2023.
13. ↑  "Ott Lumi: külalislektor". *Tallinna Ülikool*. Vaadatud 01.06.2023.
14. ↑  "Kolleegiumid: Bibliotheca Politica". *Tallinna Ülikooli Kirjastus*. Vaadatud 31.05.2023.
15. ↑  "Ott Lumi: Valitsussuhete erinõustaja". *Meta Advisory Group*. Vaadatud 31.05.2023.
16. ↑  "TURUNDAJATE LIIT MTÜ: Summary report". *score storybook*. Vaadatud 01.06.2023.
17. ↑  "Juhatus 2012-2016". *Eesti Korvpalliliit*. Vaadatud 01.06.2023.
18. ↑  "Tartu Ülikooli Tänutähe kavalerid". *Tartu Ülikool*. Vaadatud 27. oktoobril 2023.